  Виталий Пронин Вордскем палъёсын огдырлы люкиськон.1-тӥ апрельысен кутскиз тулыс призыв. Армие басьтозы Удмуртиысь 1 сюрс 700 пала егит пиосты, шуиз шаерысьтымы военной комиссар Александр Комлев. Тулыс призыв 15-тӥ июлёзь кыстӥськоз. Котькуд призыв дыръя 7 сюрс 500 - 8 сюрс 500 пиос тазалыксэс эскеронъя комиссия пыр ортчо. Туннэ нуналлы шаерысьтымы ваньмаз муниципал кылдытэтъёсын нимысьтыз комиссиос ужало. Ёросъёсысь эмъясьёс понна нимысьтыз дышетсконъёс ортчытэмын. - Удмуртиысь военкоматлэн ёросъёсысь ёзъёсаз призыв вакытэ 120 мурт ужалоз, пиослэсь тазалыксэс эскерозы 200 пала эмъясьёс, - шуиз Александр Комлев. - Туэ призывлэн аспӧртэмлыкъёсыз сокем трос ӧвӧл ке но, паймытӥз, кылем аръёсын ӵошатыса, службазэс альтернатива амалэн ортчыны мылкыд карисьёслэн 2-3 поллы йылэмзы. Туннэ нуналлы 10 мурт сыӵе куриськон гожтӥз, соос службазэс Ижын нуозы, пересьёслэн интернат-юртазы, городысь больницаосын санитаръёс, дворникъёс, соцработникъёс луозы. Шаерысьтымы пиосты ӵемгес куто музъемвыл войскоосы. Шаерысьтымы соосты поездэн я автобусъёсын келяло, 3 командаез кылем сӥзьыл самолётэн нуизы. Нимысьтыз саклык висъяло спортэн, наукаен эшъяськись егитъёслы. Туэ тулыс Ижысь 2 биатлонистъёс но Можгаысь 2 куасэн бызьылӥсьёс Самараысь спортъя ротае интыямын луозы. Жаляса верано, егитъёслэн тазалыксы чутэ. Медкомиссиез ортчем пиос пӧлысь 65 процентэзлэн гинэ тазалыксы армие мыныны ярамон. Тужгес ӵем пумисько вирсэр, сюлэм, ӝуш, пекля висёнъёсын курадӟисьёс. Котьку сямен дунъясько вылӥ образование басьтэмъёс. Армие мынӥсь пиос пӧлысь 20 процентэзлэн вылӥ дышетскемез луэ. Туэысен таӵе призывникъёслы луонлык сётӥське ар куспын яке 2 ар ӵоже службазэс ортчыны. 2 ар служить карыны малпасьёс нимысьтыз контракт гожтоно луозы. Но соосты уз кутэ внутренней но кунгожез утён войскоосы. Умойтэм палыз: пиослэн службазэс куспетӥ каремзы уз луы, нош умой палыз: ватсаса коньдон басьтозы, озьы ик сётӥськозы на шутэтскон нуналъёс, отпуск. 2 ар контракт амалъя службазэс нуисьёслы улон интылы сертификат сётӥськоз. Армие мыныны дасяськисьёслы сьӧразы кутоно: паспорт, «С» категориен право (вань ке), куазья дӥськут, котомка яке сумка (со бордын егит муртлэн нимыз-тулыз гожтэмын мед луоз), 1 нуналлы тырмымон сиён. Крезьгуро инструмент но кутыны яралоз, шудыны быгатӥськоды ке. Уг яра басьтыны кудӟытӥсь юон, одеколон яке лосьон, сема, кофе, мычиськыны гель. Армие мынон сярысь сюлмаськытӥсь юанъёсты кылдӥзы ке, жингыртыны быгатоды ужан нуналъёсы «пӧсь телефонъёсъя»: 78-19-24, 68-54-11 - военкоматэ яке 43-17-01 телефонъя - Ижысь гарнизонлэн военной прокуратураяз. Валентина Емельянова Туспуктэмез Александр Горбуновлэн Теги: Армия призыв  